b"\n_START_ARTICLE_\nFort Rosas\n_START_PARAGRAPH_\nFort Rosas (angl. Fort Ross) \xe2\x80\x93 buvusi rus\xc5\xb3 gyvenviet\xc4\x97 ir medin\xc4\x97 tvirtov\xc4\x97 \xc5\xa1iaurin\xc4\x97s Kalifornijos (JAV) pakrant\xc4\x97je, 80 \xc4\xaf \xc5\xa1iaur\xc4\x99 nuo San Francisko, \xc4\xafkurta 1812 m. Rusijos Amerikos kompanijos kaip kailini\xc5\xb3 \xc5\xbev\xc4\x97ri\xc5\xb3 med\xc5\xbeiokl\xc4\x97s ir prekybos kailiais postas. 1841 m. Rusijos Amrikos kompanija Fort-Ros\xc4\x85 pardav\xc4\x97 \xc5\xbeemvald\xc5\xbeiui D\xc5\xbeonui Sateriui (angl. John Sutter). _NEWLINE_Fort-Rosas buvo labiausiai pietin\xc4\x97 rus\xc5\xb3 gyvenviet\xc4\x97 \xc5\xa0iaur\xc4\x97s Amerikoje. Dabar tai Kalifornijos valstijos istorinis parkas. I\xc5\xa1 pirmosios gyvenviet\xc4\x97s iki \xc5\xa1i\xc5\xb3 laik\xc5\xb3 i\xc5\xa1liko tik paskutinio komendanto Rot\xc4\x8devo namas, paskelbtas nacionaliniu istoriniu paminklu. Kiti dabartiniai Fort-Roso pastatai yra rekonstrukcijos.\n_START_SECTION_\n\xc4\xaek\xc5\xabrimas\n_START_PARAGRAPH_\nSprendim\xc4\x85 \xc4\xafkurti Kalifornijoje tvirtov\xc4\x99 ir gyvenviet\xc4\x99 pri\xc4\x97m\xc4\x97 Aleksandras Baranovas. Jis pasiunt\xc4\x97 dvi ekspedicijas (1808-1809 m. ir 1811 m.), vadovaujamas Rusijos Amerikos kompanijos tarnautojo leitenanto Ivano Kuskovo (rus. \xd0\x98\xd0\xb2\xd0\xb0\xd0\xbd \xd0\x9a\xd1\x83\xd1\x81\xd0\xba\xd0\xbe\xd0\xb2), ie\xc5\xa1kojusias vietos tvirtovei. Kuskovas aptiko plynauk\xc5\xa1t\xc4\x99 30 km \xc4\xaf \xc5\xa1iaur\xc4\x99 nuo Rumiancevo \xc4\xaflankos (dabar - Bodegos \xc4\xaflanka), nuo likusios vietov\xc4\x97s atskirt\xc4\x85 gili\xc5\xb3 tarpekli\xc5\xb3 ir apsupt\xc4\x85 auk\xc5\xa1to mi\xc5\xa1ko ir ganyklomis. U\xc5\xbe de\xc5\xa1imties kilometr\xc5\xb3 tek\xc4\x97jo up\xc4\x97, kuri\xc4\x85 pavadino Slavianka (rus. \xd0\xa1\xd0\xbb\xd0\xb0\xd0\xb2\xd1\x8f\xd0\xbd\xd0\xba\xd0\xb0, dabar angl. Russian River 'Rus\xc5\xb3 up\xc4\x97'). _NEWLINE_Aptiktoje vietoje 1812 m. Kuskovas ir 25 rus\xc5\xb3 kolonistai bei 90 aleut\xc5\xb3 \xc4\xafk\xc5\xabr\xc4\x97 \xc4\xaftvirtint\xc4\x85 gyvenviet\xc4\x99. Pirmas jos pavadinimas buvo Rosas (rus. \xd0\xa0\xd0\xbe\xd1\x81\xd1\x81) \xc4\xae t\xc4\x85 teritorij\xc4\x85 teises rei\xc5\xa1k\xc4\x97 ispanai, bet ji prakti\xc5\xa1kai nebuvo kolonizuota. Joje gyveno vietiniai ka\xc5\xa1aj\xc5\xb3 grup\xc4\x97s pomo ind\xc4\x97nai. Rus\xc5\xb3 kolonistai sklyp\xc4\x85 savo kolonijai i\xc5\xa1pirko u\xc5\xbe tris antklodes, trejas kelnes, du kirvius, tris kauptukus ir kelis v\xc4\x97rinius karoli\xc5\xb3. _NEWLINE_Roso kolonija buvo pie\xc4\x8diausia rus\xc5\xb3 kolonija \xc5\xa0iaur\xc4\x97s Amerikoje, ji buvo kuriama kaip \xc5\xbeem\xc4\x97s \xc5\xabkio gyvenviet\xc4\x97, tur\xc4\x97jusi apr\xc5\xabpinti Aliaskos kolonijas maisto produktais. Pirmaisiais metais Rose taip pat buvo vystoma ir prekyba kailiais, bet pagrindinis verslas buvo \xc5\xbeem\xc4\x97s \xc5\xabkis ir smulki pramon\xc4\x97.\n_START_SECTION_\nSantykiai su ispanais\n_START_PARAGRAPH_\nIspanai laik\xc4\x97, kad Kalifornija yra j\xc5\xb3 teritorija, bet Rusijos Amerikos kompanija teig\xc4\x97, kad ispan\xc5\xb3 vald\xc5\xb3 ribos \xc4\xaf \xc5\xa1iaur\xc4\x99 nuo San Francisko n\xc4\x97ra apibr\xc4\x97\xc5\xbetos, o vietiniai ind\xc4\x97nai ispanams n\xc4\x97ra pavald\xc5\xabs._NEWLINE_Ispanija nenor\xc4\x97jo gadinti santyki\xc5\xb3 su Rusija, tod\xc4\x97l Naujosios Ispanijos vicekaraliui  buvo nurodyta elgtis itin delika\xc4\x8diai, bet kad rus\xc5\xb3 gyvenviet\xc4\x97 b\xc5\xabt\xc5\xb3 panaikinta nepa\xc5\xbeeid\xc5\xbeiant draugi\xc5\xa1k\xc5\xb3 santyki\xc5\xb3 tarp Ispanijos ir Rusijos._NEWLINE_1816 m. San Franciske vyko derybos tarp Oto Kocebu (rus. \xd0\x9e\xd1\x82\xd1\x82\xd0\xbe \xd0\x9a\xd0\xbe\xd1\x86\xd0\xb5\xd0\xb1\xd1\x83) ir Auk\xc5\xa1tutin\xc4\x97s Kalifornijos gubernatoriaus Pablo Vincent\xc4\x97s de Solos (isp. Pablo Vicente de Sol\xc3\xa1), kuriose gubernatorius paliet\xc4\x97 klausim\xc4\x85 d\xc4\x97l Roso tvirtov\xc4\x97s. Kuskovas Kocebu parei\xc5\xa1k\xc4\x97, kad jis gyvenviet\xc4\x99 \xc4\xafk\xc5\xabr\xc4\x97 vyresnyb\xc4\x97s \xc4\xafsakymu ir j\xc4\x85 panaikinti gali tik gav\xc4\x99s \xc4\xafsakym\xc4\x85. Buvo pasira\xc5\xa1ytas protokolas, kuriame buvo i\xc5\xa1d\xc4\x97stytos abiej\xc5\xb3 pusi\xc5\xb3 pozicijos ir kuris buvo i\xc5\xa1si\xc5\xb3stas \xc4\xaf Sankt Peterburg\xc4\x85. _NEWLINE_De Sola paspartino ispani\xc5\xa1k\xc4\x85j\xc4\x85 Kalifornijos kolonizacij\xc4\x85. _NEWLINE_1821 m. susik\xc5\xabr\xc4\x97 Meksika, kuri irgi kelis kartus nes\xc4\x97kmingai band\xc4\x97 diplomatiniais metodais i\xc5\xa1stumti rusus i\xc5\xa1 Fort Roso. Rusijos Amerikos kompanija band\xc4\x97 paveikti Rusijos u\xc5\xbesienio reikal\xc5\xb3 ministerij\xc4\x85, kad \xc5\xa1i paspaust\xc5\xb3 Meksikos vyriausyb\xc4\x99 pripa\xc5\xbeinti kolonijos sienas. Ministerija atsisak\xc4\x97 tai daryti, nes su Meksika neturi diplomatini\xc5\xb3 ry\xc5\xa1i\xc5\xb3. _NEWLINE_1835 m. Rusijos Amerikos kompanijos valdytojas pirmo rango kapitonas Ferdinandas Vrangelis (rus. \xd0\xa4\xd0\xb5\xd1\x80\xd0\xb4\xd0\xb8\xd0\xbd\xd0\xb0\xd0\xbd\xd0\xb4 \xd0\x92\xd1\x80\xd0\xb0\xd0\xbd\xd0\xb3\xd0\xb5\xd0\xbb\xd1\x8c) buvo nuvyk\xc4\x99s \xc4\xaf Meksik\xc4\x85 sudaryti prekybos sutart\xc4\xaf ir i\xc5\xa1tirti Meksikos vyriausyb\xc4\x97s pozicijas Fort Roso at\xc5\xbevilgiu. F. Vrangelis i\xc5\xa1siai\xc5\xa1kino, kad Meksik\xc4\x85 sutikt\xc5\xb3 pripa\xc5\xbeinti Fort Ros\xc4\x85, jei Rusija oficialiai pripa\xc5\xbeint\xc5\xb3 Meksik\xc4\x85. Jis nes\xc4\x97kmingai band\xc4\x97 paveikti car\xc4\x85 Nikolaj\xc5\xb3 I, kad \xc5\xa1is pripa\xc5\xbeint\xc5\xb3 Meksikos nepriklausomyb\xc4\x99. _NEWLINE_Fort Roso oficiali pad\xc4\x97tis liko neapibr\xc4\x97\xc5\xbeta, ta\xc4\x8diau su meksikie\xc4\x8diais vyko aktyvi prekyba, nes rus\xc5\xb3 kolonija buvo gana tvirta ekonomi\xc5\xa1kai ir technologi\xc5\xa1kai."